Ace moet self sê oor vergadering met Zuma, sê Kodwa | Netwerk24
Deur Bonolo Selebano 10 September 2018 16:02
Die ANC het dit aan Ace Magashule, sekretaris-generaal van die ANC, oorgelaat om self te verduidelik of hy ’n geheime vergadering saam met oudpres. Jacob Zuma bygewoon het waar glo saamgesweer is om pres. Cyril Ramaphosa uit die kussings te lig.
Ace Magashule, sekretaris-generaal van die ANC. Foto: Sarel van der Walt
Zizi Kodwa, hoof van die presidensie by die ANC-hoofkwartier in Johannesburg, Luthuli-huis, het dit Maandagmiddag duidelik op ’n nuuskonferensie gestel dat die ANC nie gaan kommentaar lewer oor wat sy lede in hul private hoedanigheid doen nie.
Kodwa het gesê die mense wat die vergadering bygewoon het, moet self pa staan vir wat hulle op die vergadering gedoen het.
“Indien individue vergaderings op ’n ander plek hou, kan hulle self verduidelikings verskaf, nie die ANC nie. Indien dit ’n ANC-vergadering is, sal ons só ’n vergadering verduidelik,” het Kodwa gesê.
“Die mense op die vergadering is in ’n beter posisie om hul optrede te verduidelik, of te ontken dat daar so ’n vergadering was,” het Kodwa gesê.
Die Sunday Times het die afgelope naweek berig dat Magashule, Supra Mahumapelo, voormalige premier van Noordwes, Meokgo Mathuba, sekretaris-generaal van die Vroueliga, en Thandoxolo Sabelo, leier van die Jeugliga in KwaZulu-Natal, onlangs in Durban vergader het om planne te beraam om ’n opstand teen Ramaphosa te beplan.
Meer oor: Zizi Kodwa | Jacob Zuma | Ace Maga­Shule | Luthuli-Huis | Geheime Vergadering | Politiek | Anc